กรณีศึกษา Body Glove กำลังเจอกับความท้าทาย
Body Glove ในประเทศไทยมีความเป็นมาอย่างไร แล้วทำไมในวันนี้ ถึงกำลังเจอกับความท้าทาย ? ลงทุนแมนจะเล่าให้ฟัง
1 ก.พ. 2565

กรณีศึกษา Body Glove กำลังเจอกับความท้าทาย /โดย ลงทุนแมน
เชื่อว่าหลายคนคงน่าจะรู้จักแบรนด์ “Body Glove”
ซึ่งเรียกได้ว่าเป็นแบรนด์แฟชั่นยอดฮิต สำหรับใครหลายคนในสมัยก่อน
แต่หลายคนน่าจะยังไม่รู้ว่าเจ้าของ Body Glove ในประเทศไทยนั้น
มีหุ้นอยู่ในตลาดหลักทรัพย์ด้วย ชื่อบริษัทว่า บีจีที คอร์ปอเรชั่น จำกัด (มหาชน) หรือใช้ชื่อย่อว่า “BGT”
วันนี้เรามาดูกันว่า Body Glove ในประเทศไทยมีความเป็นมาอย่างไร
แล้วทำไมในวันนี้ ถึงกำลังเจอกับความท้าทาย ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่น เรามารู้จักแบรนด์ Body Glove กันก่อน
จริง ๆ แล้ว Body Glove เป็นแบรนด์จากประเทศสหรัฐอเมริกา ก่อตั้งขึ้นตั้งแต่ปี 1953
โดยสองพี่น้อง Bill และ Bob Meistrell ซึ่งมีอาชีพเป็น Lifeguard ได้ร่วมกันคิดค้นเครื่องแต่งกายสำหรับกีฬาทางน้ำขึ้นมา
และที่ใช้ชื่อแบรนด์ Body Glove ก็เพราะอยากให้ชื่อแบรนด์สื่อความหมายตรงตัวว่าเป็น “สิ่งที่ห่อหุ้มร่างกาย”
นอกจาก Body Glove จะพัฒนาเสื้อผ้าสำหรับกีฬาทางน้ำแล้ว 
ก็ยังได้พัฒนาผลิตภัณฑ์เครื่องแต่งกายอื่น ๆ สำหรับสวมใส่ในชีวิตประจำวัน
ทีนี้ เรามาดูจุดเริ่มต้นของ Body Glove ในประเทศไทย
แบรนด์นี้ได้เข้ามาในประเทศไทยก็เพราะว่า ดร.นพดล ธรรมวัฒนะ และ Mark J. Walden 
เจ้าของบริษัท ไทย เซกเวย์ อินเตอร์เนชั่นแนล จำกัด ซึ่งเดิมทีทำธุรกิจจัดหาผลิตภัณฑ์เสื้อผ้าสำเร็จรูป
ส่งออกไปประเทศสหรัฐอเมริกาให้กับเจ้าของแบรนด์ Walt Disney และ Body Glove อยู่แล้ว 
ได้ไอเดียในการนำ Body Glove เข้ามาทำธุรกิจในบ้านเรา
ทำให้ในเวลาต่อมา ดร.นพดล ธรรมวัฒนะ ได้รับสิทธิการใช้เครื่องหมายการค้าแบรนด์ Body Glove และก็ได้จัดตั้ง บริษัท บอดี้ โกลฟ (ประเทศไทย) จำกัด ด้วยทุนจดทะเบียน 10 ล้านบาท เพื่อจำหน่ายเสื้อผ้าสำเร็จรูปและผลิตภัณฑ์ ภายใต้แบรนด์ Body Glove
ปี 2007 บริษัทได้รับอนุญาตจาก IP Global Investments America ให้สามารถใช้สิทธิเครื่องหมายการค้าแต่เพียงผู้เดียวเป็นระยะเวลา 99 ปีใน 6 ประเทศ ได้แก่ ไทย, เวียดนาม, พม่า, ลาว, กัมพูชา และฟิลิปปินส์ ในปีเดียวกันนี้เอง บริษัทยังเข้าจดทะเบียนในตลาดหลักทรัพย์
ปี 2008 บริษัทได้เปลี่ยนชื่อเป็นบริษัท บีจีที คอร์ปอเรชั่น จำกัด (มหาชน) และได้ใช้ชื่อนี้จนถึงปัจจุบัน
ปัจจุบันบริษัทดำเนินธุรกิจค้าปลีกผลิตภัณฑ์เสื้อผ้าสำเร็จรูป และผลิตภัณฑ์ที่เกี่ยวข้องภายใต้แบรนด์ Body Glove ผ่านช่องทางร้านค้าของบริษัท 69 สาขา และเคาน์เตอร์ในห้างสรรพสินค้า 62 สาขา 
รวมถึงบริษัทมีช่องทางออนไลน์ต่าง ๆ เช่น เว็บไซต์บริษัท และอีคอมเมิร์ซ
สำหรับผลประกอบการของบริษัทที่ผ่านมา
ปี 2018 รายได้ 716 ล้านบาท ขาดทุน 8 ล้านบาท
ปี 2019 รายได้ 586 ล้านบาท ขาดทุน 42 ล้านบาท
ปี 2020 รายได้ 420 ล้านบาท ขาดทุน 36 ล้านบาท
9 เดือนแรก ปี 2021 รายได้ 212 ล้านบาท ขาดทุน 31 ล้านบาท
โดยบริษัทขายสินค้าผ่านช่องทางการจัดจำหน่าย
- ร้านค้าของบริษัท 71%
- เคาน์เตอร์ในห้างสรรพสินค้า 29%
ทั้งนี้ บริษัทมีรายได้มาจากการขายในประเทศเกือบทั้งหมด ขายผ่านช่องทางการจัดจำหน่ายในกรุงเทพฯ และปริมณฑล 25% ที่เหลืออีก 75% มาจากต่างจังหวัด สรุปได้ว่ากลุ่มลูกค้าของบริษัทในปัจจุบัน จะเน้นไปที่ต่างจังหวัดมากกว่า
หากเรามาดูที่ผลประกอบการรายได้ที่ลดลง และผลการขาดทุนอย่างต่อเนื่อง
ก็พอจะบอกได้ว่าบริษัทกำลังเผชิญกับความท้าทายพอสมควร
หากไม่นับปี 2020 และ 2021 ที่เราเผชิญกับโรคระบาดโควิด 19 ที่ส่งผลกระทบต่อธุรกิจแฟชั่นแล้ว
เรามาดูกันว่าความท้าทายของ Body Glove มีอะไรอีกบ้าง ?
- การแข่งขันในอุตสาหกรรมแฟชั่น ที่รุนแรงมากขึ้น
อุตสาหกรรมแฟชั่นเสื้อผ้าเป็นอุตสาหกรรมที่ผู้เล่นรายใหม่เข้ามาได้ง่าย
เราคงเห็นแล้วว่ามีแบรนด์ระดับโลกในอุตสาหกรรมแฟชั่นที่เข้ามาทำการตลาดในประเทศไทยมากมาย เช่น Uniqlo, H&M และ ZARA
รวมถึงเรื่องการเข้าถึงช่องทางการขายออนไลน์ของผู้ประกอบการรายเล็กได้ง่ายขึ้น
จากเดิมที่เรามีตัวเลือกไม่มาก มีเพียงแบรนด์ตามห้าง 
กลายมาเป็นแบรนด์เล็ก ๆ ก็สามารถเห็นได้ตามเฟซบุ๊ก อินสตาแกรม 
การแข่งขันในอุตสาหกรรมจึงรุนแรงขึ้นอีก
 
- รสนิยมแฟชั่นของผู้บริโภค ที่เปลี่ยนไป
ขึ้นชื่อว่า “แฟชั่น” แน่นอนว่า เป็นสิ่งที่เปลี่ยนแปลงอย่างรวดเร็วตามยุคสมัย และขึ้นอยู่กับอิทธิพลต่าง ๆ ที่ผู้บริโภคได้รับในช่วงเวลานั้น ๆ เช่น อิทธิพลจากต่างประเทศ อิทธิพลจากบุคคลมีชื่อเสียง
ซึ่งครั้งหนึ่งแบรนด์ Body Glove เองก็เคยได้รับความนิยมจากเสื้อยืดมีเอกลักษณ์ลวดลายเยอะ 
สีสันฉูดฉาด แต่ในปัจจุบันเทรนด์แฟชั่นก็ได้เปลี่ยนไปในทางตรงกันข้าม
อย่างไรก็ตาม เราก็พอจะเห็นได้ว่า Body Glove มีการปรับการออกแบบเสื้อผ้าและภาพลักษณ์ของแบรนด์ให้อยู่ในเทรนด์มากขึ้น รวมถึงการคิดค้นกลุ่มผลิตภัณฑ์ใหม่ เช่น กลุ่มคนเล่นกีฬา ที่กำลังเป็นเทรนด์
เราก็ต้องมารอดูกันว่าสิ่งเหล่านี้ จะทำให้ Body Glove กลับมาเป็นแบรนด์ยอดฮิต ได้เหมือนสมัยก่อนหรือไม่..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-